S-87/2019

Mál þetta, sem var tekið til dóms 4. apríl 2019, höfðaði lögreglustjórinn á höfuðborgarsvæðinu með ákæru 12. febrúar 2019, á hendur S-kvk-þgf E-kvk-þgf S-kvk-þgf, kt. 000000-0000, [...]; ,,fyrir eftirtalin umferðarlagabrot á árinu 2018 með því að hafa:

I

Að kvöldi laugardagsins 16. júní í Garðabæ ekið bifreiðinni [...] svipt ökurétti, undir áhrifum áfengis (vínandamagn í blóði mældist 0,69 ‰) og með 112 km hraða á klst. um Álftanesveg á móts við Garðaholt, þar sem leyfður hámarkshraði var 70 km á klst., uns aksturinn var stöðvaður skömmu síðar.

II

Aðfaranótt fimmtudagsins 6. september í Hafnarfirði ekið sömu bifreið svipt ökurétti og undir áhrifum áfengis (vínandamagn í blóði mældist 0,79 ‰) norður Hafnarfjarðarveg uns aksturinn var stöðvaður skammt sunnan við Lyngás.

Teljast brot í báðum liðum varða við 1. sbr. 2. mgr. 45. gr. og 1. mgr. 48. gr., og brot í lið I auk þess við 1. sbr. 3. mgr. 37. gr., allt sbr. 1. mgr. 100. gr. umferðalaga nr. 50/1987, sbr. 1. gr. laga nr. 48/1997.

Þess er krafist að ákærða verði dæmd til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.“

Ákærða sótti ekki þing við þingfestingu málsins 4. apríl 2019 og boðaði ekki forföll en í fyrirkalli sem var ásamt ákæru birt ákærðu 19. mars 2019 var tekið fram að yrði ekki sótt þing af hennar hálfu mætti hún búast við því að fjarvist hennar yrði metin til jafns við það að hún viðurkenndi að hafa framið þau brot sem hún væri ákærð fyrir og að dómur yrði lagður á málið að henni fjarstaddri, sbr. 1. mgr. 161. gr. laga nr. 88/2008 um meðferð sakamála.

Með vísan til ofanritaðs og gagna málsins að öðru leyti telur dómurinn þannig sannað að ákærða hafi framið þau brot sem ákært er út af og eru brot hennar réttilega heimfærð til refsiákvæða í ákærunni.

Ákærða er fædd [...] og hefur tvisvar sinnum áður sætt refsingu samkvæmt framlögðu sakavottorði. Með sektargerð lögreglustjóra 30. september 2013 samþykkti ákærða greiðslu 145.000 króna sektar og að sæta sviptingu ökuréttar í 12 mánuði fyrir ölvunarakstur. Ákærða gekkst undir sektargerð lögreglustjóra 28. febrúar 2017 þess efnis að ákærða samþykkti greiðslu sektar að fjárhæð 220.000 krónur og að sæta sviptingu ökuréttar í þrjú ár og sex mánuði fyrir ölvunarakstur.

Að framangreindum sakaferli og brotum ákærðu virtum, sbr. og einnig 77. gr. almennra hegningarlaga nr. 19/1940, þykir refsing ákærðu réttilega ákveðin 60 daga fangelsi.

Með vísan til framangreinds ber, í samræmi við kröfugerð ákæruvalds og með vísan til 101. gr. og 102. gr. umferðarlaga nr. 50/1987, að svipta ákærðu ökurétti ævilangt frá birtingu dóms þessa að telja.

Á grundvelli sakfellingar ákærðu, sbr. 1. mgr. 235. gr. laga nr. 88/2008 um meðferð sakamála, verður henni gert að greiða sakarkostnað málsins sem, samkvæmt framlögðum yfirliti sækjanda um slíkan kostnað og með stoð í öðrum gögnum málsins, nemur samtals 48.510 krónum.

M-kvk-nf H-kvk-nf H-kvk-nf, aðstoðarmaður dómara, kveður upp dóm þennan.

DÓMSORÐ:

Ákærða, S-kvk-nf E-kvk-nf S-kvk-nf, sæti fangelsi í 60 daga.

Ákærða er svipt ökurétti ævilangt frá birtingu dóms þessa að telja.

Ákærða greiði 48.510 krónur í sakarkostnað.

M-kvk-nf H-kvk-nf H-kvk-nf